Maanteemuuseumi välialad on  arhitektuurselt väga silmapaistev või tegelikult, sõna-sõnalt võttes, just nimelt mitte väga silmapaistev ehitis: valdavalt pinnasesse süvistatuna sulandub see Lõuna-Eestis vana Varbuse postimõisa vastas maastikku. Nagu eespool öeldud, oli terviku tajumiseks talvine aastaaeg äärmiselt ebasobiv; muuseumi rahvas oli küll tublisti vaeva näinud ja käigurajad välialadel sisse ajanud, aga valdav osa ekspositsioonist ja betoonpindadest oli lume all peidus. Žürii määras konsensuslikult välialadele eripreemia graafilise  betooni kasutamise eest. Graafiline betoon on Soomes leiutatud ja viimasel ajal järjest enam populaarsust koguv võimalus luua betoonpinnal erinevaid mustreid või pilte. Soovitud kujund trükitakse spetsiaalsele betooni pinna kivinemist aeglustavale paberile, mis pannakse valuvormi põhja. Pärast betooni kivinemist pestakse survepesuriga see pind puhtaks ning tekib kontrast puhasvalu ja pesupinna vahel, mis toob trükitud kujundi esile.